Jondoni Joanes Batista eliza (Donibane Lohizune)

**Jondoni Joanes Batista (edo Batixta) eliza** edo **San Joan Bataiatzailearen eliza** Donibane Lohizuneko (Lapurdi) eliza bat da. Oinezkoentzako Gambetta kalearen erdial­dean dago. Lehenagoko eliza gotiko bat zegoen toki berean eraiki zuten.

Elizaren liturgiaren zati handi bat euskaraz egiten dute.

## Historia 
XII. mendean eliza erromaniko txikia eraiki zuten bertako itsasgizonentzat. Ehun Urteko Gerran eta Espainiako erasoek askotan erre zituzten bai herri bai eliza, tartean 1419, 1523, 1542 eta 1558an. Horrela gotiko bilakatu zen. 1630ean, herriko etxeak zabalduta ezkontza egiteko eraikina zaharberritu zuten. 

1660ko ekainaren 9an, Luis XIV.a Frantziakoa eta Maria Teresaren arteko ezkontza kanoniko arranditsua ospatu zutenean, eliza bukatu gabe zegoen. Esate baterako, errege‑gorteak erabili zuen atea hormatua dago eta gaur egungoa, gotikoa inspirazio‑iturri duena,
askoz ere beranduago egin zuten. XVII. mendean zaharberritzeari ekin zioten 1761 arte.

Frantziako Iraultzak hasieran alondegi eta, gero, gerra-ospitale bilakatu zuen. 1884an, berriro zaharberritu eta neogotiko bilakatu zuten.

## Eraikina 
Arte munduan bere XVII. mendeko erretaula dela eta eta historian bertan 1660ko ekainaren 9an Luis XIV.a Frantziakoa eta Maria Teresa Austriakoa ezkondu zirelako ezaguna da. 1931ko martxoaren 7an Frantziako monumentu historiko bilakatu zen.

Barrual­dea Lapurdiko elizen prototipoa da. Hiru galeria bikain ditu, absiderantz; karelak eta balaustreak zur landuaz
eta torneatuaz eginak. Hiru solairuko koru aparta berriz eraiki zuten 1856an, Napoleon III.aren aginduz. Jasotako presbiterioan dago Lapurdi guztiko erretaularik bikainena. Martin de Bidacheren artelana da, edota, zehatzago esateko, haren tailerrean egindakoa. 

Horma‑hutsarteetan irudi hunkigarriak daude, gubia desberdinez eginak. San Leon, elizbarrutiaren zaindaria, eta San Roke, erromesen babeslea, betikotuta daude. Presbiterioaren azpian sakristia dago, errege‑opari baliotsuen gordeleku. Alboko erretaula batean ikustekoa da Errege magoen adorazioa, Restou margolariaren artelana, 1727an egina.

Jaiokundea ere olioz ederki egindako lana da, eta zurezko argi‑armiarma urreztatuak, brontzezkoen itxurakoak. Halaber, ederki zizel­katurik dago munstroek eutsitako pulpitua.

Nabe zabal bakarrean dohaintza bat zintzilik dago eta *El Águila* itsasontzi inperialari dagokio. Eugenia de Montijo ontzi horretan ibil­tzen zen, eta galerna batean ia‑ia bizia gal­du zuen. Organoa, Gérard de Rodezek egina, errege‑ezteietako berbera da.

Korura sartzeko kanpoko harrizko eskailera erabil daiteke; burdinazko karel artistikoa du, Pierre Etcheverryk forjatua, Akotzeko errementariak. Oktogono‑formako kanpandorrearen oinarria atari modukoa da, eta bi karrikatara ematen du.

## Iruditegia 

Irudi:Saint Jean de Luz Eglise.jpg|Kanpoaldea.
File:Iglesia de San Juan Bautista (San Juan de Luz) Puerta 2.jpg|Eliz ataria.
Irudi:Saint jean de luz - église.JPG|Barnealdean solairuak nabarmen.
File:Organ in the church saint Jan de Lus.jpg|Organoa.
File:Inner view of the church in Saint Janjan de Lus.jpg|Elizaren barneko ikuspegia.
Fitxategi:Erretaula Jondoni Joanes Batista 03.jpg|Erretaula nagusia.
Fitxategi:Bateau-de-peche.jpg|Botozko itsasontzia.

## Erreferentziak 
## Bibliografia 
* 
* 
* 
* 
* 

## Kanpo estekak